b'\n_START_ARTICLE_\nFriedrich Hensel\n_START_PARAGRAPH_\nFriedrich Hensel (n. 13 august 1781, Bra\xc8\x99ov, Imperiul Habsburgic\xc2\xa0\xe2\x80\x93 d. 17 mai 1809, Malborghetto-Valbruna, Italia) a fost un ofi\xc8\x9ber din armata Imperiului Austriac, care a construit \xc8\x99i comandat \xe2\x80\x9eFortul Malborghetto\xe2\x80\x9d, pe care l-a ap\xc4\x83rat eroic \xc3\xaempotriva trupelor lui Napoleon I._NEWLINE_N\xc4\x83scut la Bra\xc8\x99ov, Hensel s-a dus la Viena la v\xc3\xa2rsta de 15 ani (dup\xc4\x83 ce tat\xc4\x83l s\xc4\x83u murise), unde s-a \xc3\xaenscris la \xe2\x80\x9eAcademia de Geniu\xe2\x80\x9d pe data de 11 mai 1797._NEWLINE_\xc3\x8en 1802 este avansat locotenent major, iar \xc3\xaen 1807 c\xc4\x83pitan._NEWLINE_\xc3\x8en 1808 arhiducele Ioan de Austria, directorul general al trupelor de geniu \xc8\x99i fortifica\xc8\x9bii din armata austriac\xc4\x83, a dat ordin s\xc4\x83 fie construit un fort la Malborghetto (\xe2\x80\x9eValea Canalului\xe2\x80\x9d), \xc8\x99i l-a numit pe c\xc4\x83pitanul de geniu Friedrich Hensel \xc8\x99ef de construc\xc8\x9bie. Valea Canalului \xc8\x99i Pasul Predil erau zone cheie la grani\xc8\x9ba de sud a imperiului austriac, unde arhiducele Ioan a mers s\xc4\x83 le ap\xc4\x83re \xc3\xaempotriva trupelor lui Napoleon I._NEWLINE_Lucr\xc4\x83rile de fortifica\xc8\x9bie au trebuit s\xc4\x83 fie \xc3\xaentrerupte \xc3\xaen iarna lui 1808/1809, ele fiind reluate doar la sf\xc3\xa2r\xc8\x99itul lunii aprilie 1809, c\xc3\xa2nd \xc3\xaenfr\xc3\xa2ngerea de la Regensburg a schimbat \xc3\xaen mod dramatic situa\xc8\x9bia strategic\xc4\x83 a monarhiei dun\xc4\x83rene, f\xc4\x83c\xc3\xa2nd o retragere a armatei de sud \xc3\xaenspre interiorul Austriei absolut necesar\xc4\x83. De aceea, lucr\xc4\x83rile de fortifica\xc8\x9bie la Malborghetto au primit o importan\xc8\x9b\xc4\x83 deosebit\xc4\x83 pentru asigurarea retragerii \xc8\x99i pentru o \xc3\xaencetinire a \xc3\xaenaint\xc4\x83rii trupelor napoleonice. Hensel, care se afla din 11 mai 1809 din nou la Malborghetto, a condus lucr\xc4\x83rile de fortifica\xc8\x9bie, \xc8\x99i l-a rugat pe Arhiducele Ioan s\xc4\x83-i lase comanda ap\xc4\x83r\xc4\x83rii fortului._NEWLINE_Trupele franceze (150.000 la num\xc4\x83r), sub comanda lui Eug\xc3\xa8ne de Beauharnais, au \xc3\xaencercat din 14 p\xc3\xa2n\xc4\x83 \xc3\xaen 17 mai 1809 s\xc4\x83 cucereasc\xc4\x83 fortul ap\xc4\x83rat de doar 290 de austrieci, care aveau doar 10 obuziere \xc8\x99i un singur tun._NEWLINE_C\xc3\xa2nd \xc3\xaen sf\xc3\xa2r\xc8\x99it i-a reu\xc8\x99it armatei franceze s\xc4\x83 ocupe fortul (cu pierderi enorme- doar pe 17 mai au murit 1.300 de solda\xc8\x9bi francezi), 75 de austrieci c\xc4\x83zuser\xc4\x83, printre ei fiind \xc8\x99i c\xc4\x83pitanul Hensel. Ziua urm\xc4\x83toare a c\xc4\x83zut, la Pasul Predil, \xc8\x99i prietenul s\xc4\x83u apropiat, c\xc4\x83pitanul de geniu Johann Hermann von Hermannsdorf. Lor le-a dedicat \xc3\xaemp\xc4\x83ratul Ferdinand I al Austriei o plac\xc4\x83 comemorativ\xc4\x83 (care este \xc3\xaengrijit\xc4\x83 \xc8\x99i ast\xc4\x83zi de autorit\xc4\x83\xc8\x9bile italiene) deoarece, cu curajul lor, au \xc3\xaenlesnit victoria Arhiducelui Carol asupra lui Napoleon la B\xc4\x83t\xc4\x83lia de la Aspern-Essling.'